b'\n_START_ARTICLE_\nAktinoliitti\n_START_PARAGRAPH_\nAktinoliitti (Ca\xe2\x82\x82(Mg,Fe)\xe2\x82\x85Si\xe2\x82\x88O\xe2\x82\x82\xe2\x82\x82(OH)\xe2\x82\x82) on s\xc3\xa4dekivi ja amfiboliryhm\xc3\xa4n mineraali. Aktinoliitti ja tremoliitti ovat samanlaisia kemiallisen rakenteensa perusteella. Tremoliitti ja ferroaktinoliitti muodostavat isomorfisen seossarjan._NEWLINE_Kidej\xc3\xa4rjestelm\xc3\xa4lt\xc3\xa4\xc3\xa4n aktinoliitti on monokliininen, ulkon\xc3\xa4\xc3\xb6lt\xc3\xa4\xc3\xa4n kuitumainen tai s\xc3\xa4l\xc3\xb6inen. V\xc3\xa4rilt\xc3\xa4\xc3\xa4n aktinoliitti on vihre\xc3\xa4st\xc3\xa4 tummanvihre\xc3\xa4\xc3\xa4n. Viiru on valkoinen tai heikosti vihre\xc3\xa4. Kovuus on 5,5\xe2\x80\x936 Mohsin asteikolla ja ominaispaino on 2,9\xe2\x80\x933,0 g/cm\xc2\xb3. Bunsenlampulla kuumennettaessa mineraali v\xc3\xa4rj\xc3\xa4\xc3\xa4 liekin vihre\xc3\xa4ksi, ja se my\xc3\xb6s sulaa kaasuliekiss\xc3\xa4. T\xc3\xa4st\xc3\xa4 syyst\xc3\xa4 aktinoliitti ei ole yht\xc3\xa4 hyv\xc3\xa4 l\xc3\xa4mp\xc3\xb6eriste kuin muut asbestimineraalit. Aktinoliitti ei my\xc3\xb6sk\xc3\xa4\xc3\xa4n liukene happoihin._NEWLINE_Aktinoliittia esiintyy yleisesti runsaskalsiumisissa ja -magnesiumisissa metamorfisissa kiviss\xc3\xa4 ja syv\xc3\xa4kiviss\xc3\xa4, ja se on hyvin yleinen mineraali._NEWLINE_Mainittavia esiintymisi\xc3\xa4 Suomessa ovat muun muassa Kuhmo, Kisko, Siilinj\xc3\xa4rvi ja Koli.'